CELEX: 62016CO0356
Language: sl
Date: 2017-10-26 00:00:00
Title: Sklep Sodišča (tretji senat) z dne 26. oktobra 2017.#Kazenski postopek zoper Wamo BVBA in Luca Cecila Jozefa Van Mola.#Predlog za sprejetje predhodne odločbe, ki ga je vložilo Nederlandstalige rechtbank van eerste aanleg Brussel.#Predhodno odločanje – Člen 99 Poslovnika Sodišča – Direktiva 2005/29/ES – Nepoštene poslovne prakse – Nacionalna zakonodaja, ki prepoveduje oglaševanje nekirurških ali kirurških estetskih posegov.#Zadeva C-356/16.

SKLEP SODIŠČA (tretji senat)
      z dne 26. oktobra 2017 (
            *1
         )
      „Predhodno odločanje – Člen 99 Poslovnika Sodišča – Direktiva 2005/29/ES – Nepoštene poslovne prakse – Nacionalna zakonodaja, ki prepoveduje oglaševanje nekirurških ali kirurških estetskih posegov“
      V zadevi C‑356/16,
      katere predmet je predlog za sprejetje predhodne odločbe na podlagi člena 267 PDEU, ki ga je vložilo Nederlandstalige rechtbank van eerste aanleg te Brussel, strafzaken (nizozemsko govoreče prvostopenjsko sodišče v Bruslju, kazenski oddelek, Belgija) z odločbo z dne 26. maja 2016, ki je na Sodišče prispela 27. junija 2016, v kazenskem postopku proti
      
         Wamo BVBA,
      
      
         Lucu Cecilu Jozefu Van Molu,
      
      SODIŠČE (tretji senat),
      v sestavi L. Bay Larsen (poročevalec), predsednik senata, J. Malenovský, M. Safjan, D. Šváby in M. Vilaras, sodniki,
      generalni pravobranilec: Y. Bot,
      sodni tajnik: A. Calot Escobar,
      na podlagi sklepa, sprejetega po opredelitvi generalnega pravobranilca, da bo v zadevi odločeno z obrazloženim sklepom na podlagi člena 99 Poslovnika Sodišča,
      sprejema naslednji
      Sklep
      
               1
            
            
               Predlog za sprejetje predhodne odločbe se nanaša na razlago Direktive Evropskega parlamenta in Sveta 2005/29/ES z dne 11. maja 2005 o nepoštenih poslovnih praksah podjetij v razmerju do potrošnikov na notranjem trgu ter o spremembi Direktive Sveta 84/450/EGS, direktiv Evropskega parlamenta in Sveta 97/7/ES, 98/27/ES in 2002/65/ES ter Uredbe (ES) št. 2006/2004 Evropskega parlamenta in Sveta (Direktiva o nepoštenih poslovnih praksah) (UL 2005, L 149, str. 22).
            
         
               2
            
            
               Predlog je bil vložen v okviru kazenskega postopka proti družbi Wamo BVBA in Lucu Cecilu Jozefu Van Molu zaradi kršitve nacionalnih predpisov, ki fizičnim ali pravnim osebam prepovedujejo oglaševanje nekirurških ali kirurških estetskih posegov.
            
         Pravni okvir
      
         Pravo Unije
      
      
               3
            
            
               V uvodni izjavi 9 Direktive 2005/29 je navedeno:
               „Ta direktiva ne posega v individualne tožbe posameznikov, oškodovanih zaradi nepoštene poslovne prakse. Prav tako ne posega v pravila Skupnosti in nacionalna pravila […] o vidikih zdravja in varnosti izdelkov […]. Države članice bodo tako lahko ohranile ali uvedle omejitve in prepovedi poslovnih praks zaradi varovanja zdravja in zagotavljanja varnosti potrošnikov na svojem ozemlju, ne glede na to, kje se trgovec nahaja, na primer v zvezi z alkoholom, tobakom ali farmacevtskimi izdelki. […]“
            
         
               4
            
            
               Člen 2 te direktive, naslovljen „Opredelitev pojmov“, določa:
               „V tej direktivi:
               […]
               
                        (c)
                     
                     
                        ‚izdelek‘ pomeni vsako blago ali storitev, vključno z nepremičninami, pravicami in obveznostmi;
                     
                  
                        (d)
                     
                     
                        ‚poslovne prakse podjetij v razmerju do potrošnikov‘ (v nadaljevanju: tudi ‚poslovne prakse‘) pomenijo vsako dejanje, opustitev, ravnanje, razlaga [predstavitev] ali tržne komunikacije, vključno z oglaševanjem in trženjem, s strani trgovca, neposredno povezano s promocijo, prodajo ali dobavo izdelka potrošnikom;
                     
                  […]“
            
         
               5
            
            
               Člen 3 navedene direktive določa:
               „1.   Ta direktiva se uporablja za nepoštene poslovne prakse podjetij v razmerju do potrošnikov, kakor je določeno v členu 5, pred, med in po poslovni transakciji v zvezi z nekim izdelkom.
               […]
               3.   Ta direktiva ne posega v pravila Skupnosti ali nacionalna pravila o vidikih zdravja in varnosti izdelkov.
               […]
               8.   Ta direktiva ne posega v pogoje ustanavljanja ali sisteme izdajanja dovoljenj, v deontološke kodekse ravnanja ali druga posebna pravila o zakonsko urejenih poklicih, katerih namen je vzdrževati visoko raven poštenosti oseb, ki opravljajo te poklice, in ki jih države članice v skladu z zakonodajo Skupnosti lahko predpišejo tem osebam.
               […]“
            
         
         Belgijsko pravo
      
      
               6
            
            
               V skladu s členom 2(6) Wet tot regeling van de vereiste kwalificaties om ingrepen van niet-heelkundige esthetische geneeskunde en esthetische heelkunde uit te voeren en tot regeling van de reclame en informatie betreffende die ingrepen (zakon o urejanju kvalifikacij, ki so potrebne za opravljanje nekirurških in kirurških estetskih posegov, in o urejanju oglaševanja teh posegov in obveščanja o teh posegih) z dne 23. maja 2013 (Belgisch Staatsblad z dne 2. julija 2013, str. 41511), kakor je bil spremenjen z Wet houdende diverse bepalingen inzake gezondheid (zakon o določitvi različnih določb na področju zdravja) z dne 10. aprila 2014 (Belgisch Staatsblad z dne 30. aprila 2014, str. 35442) (v nadaljevanju: zakon z dne 23. maja 2013), „oglaševanje“ pomeni vsako obliko komunikacije ali dejanja, namenjenega javnosti, ki se neposredno ali posredno nanaša na oglaševanje dejanj iz člena 3 tega zakona, ne glede na uporabljen kraj, sredstvo ali tehnike, vključno z resničnostnimi televizijskimi oddajami.
            
         
               7
            
            
               Člen 20/1 zakona z dne 23. maja 2013 v povezavi s členom 3 tega zakona določa, da je fizičnim ali pravnim osebam prepovedano oglaševanje nekirurških ali kirurških estetskih posegov.
            
         
               8
            
            
               Člen 22/1 tega zakona določa, da se storilec kaznivega dejanja iz člena 20/1 kaznuje s kaznijo zapora od osem dni do šest mesecev in denarno kaznijo od 250 do 5000 EUR ali samo z eno od teh kazni, poleg tega lahko sodišče odredi objavo sodbe v treh časopisih.
            
         Spor o glavni stvari in vprašanje za predhodno odločanje
      
               9
            
            
               Iz predložitvene odločbe je razvidno, da se je na podlagi prijave, ki jo je Federale Overheidsdienst Volksgezondheid, Veiligheid van de Voedselketen en Leefmilieu (zvezna javna služba za javno zdravje, varnost prehranjevalne verige in okolje, Belgija) podala pri Procureur des Konings (državni tožilec, Belgija), začel kazenski pregon proti družbi Wamo, ki ima trgovine z oblačili pod trgovskim imenom ZEB, in L. C. J. Van Molu, izvršnemu direktorju družbe Mosa, ki upravlja družbo Wamo, ker naj bi zadnjenavedena družba in L. C. J. Van Mol med 8. in 13. junijem 2015 oglaševala kirurške estetske posege, kar je v nasprotju z belgijskim pravom.
            
         
               10
            
            
               Kazenski spis vsebuje brošuro, v kateri je oglaševano tekmovanje v zvezi s kirurško estetiko in ki naj bi se v trgovinah ZEB razdeljevala kupcem, ter kopijo spletne strani družbe Wamo, na kateri je podoben oglas.
            
         
               11
            
            
               Družba Wamo in L. C. J. Van Mol pred predložitvenim sodiščem med drugim trdita, da so določbe belgijskega prava, ki prepovedujejo oglaševanje nekirurških ali kirurških estetskih posegov, v nasprotju z Direktivo 2005/29.
            
         
               12
            
            
               V tem okviru je Nederlandstalige rechtbank van eerste aanleg te Brussel, strafzaken (nizozemsko govoreče prvostopenjsko sodišče v Bruslju, kazenski oddelek, Belgija) prekinilo odločanje in Sodišču v predhodno odločanje predložilo to vprašanje:
               „Ali je treba Direktivo [2005/29] razlagati tako, da nasprotuje nacionalnemu zakonu, ki – kot člen 20/1 [zakona z dne 23. maja 2013] – fizičnim ali pravnim osebam prepoveduje oglaševanje nekirurških ali kirurških estetskih posegov?“
            
         
         Vprašanje za predhodno odločanje
      
      
               13
            
            
               V skladu s členom 99 Poslovnika Sodišča lahko Sodišče, če je iz sodne prakse mogoče jasno sklepati, kakšen je odgovor na vprašanje, predloženo v predhodno odločanje, na predlog sodnika poročevalca in po opredelitvi generalnega pravobranilca kadar koli odloči z obrazloženim sklepom.
            
         
               14
            
            
               To določbo je treba uporabiti v tej zadevi.
            
         
               15
            
            
               Predložitveno sodišče z vprašanjem za predhodno odločanje v bistvu sprašuje, ali je treba Direktivo 2005/29 razlagati tako, da nasprotuje nacionalni zakonodaji, kot je tista iz spora o glavni stvari, ki javno zdravje ter dostojanstvo in integriteto poklicev plastičnega kirurga in zdravnika estetske medicine varuje tako, da fizičnim ali pravnim osebam prepoveduje oglaševanje nekirurških ali kirurških estetskih posegov.
            
         
               16
            
            
               Da bi odgovorili na postavljeno vprašanje, je treba najprej ugotoviti, ali oglasi, na katere se nanaša prepoved iz postopka v glavni stvari, pomenijo poslovno prakso v smislu člena 2(d) Direktive 2005/29, tako da zanje veljajo določbe te direktive (glej po analogiji sodbo z dne 4. maja 2017, Vanderborght, C‑339/15, EU:C:2017:335, točka 22 in navedena sodna praksa).
            
         
               17
            
            
               V zvezi s tem je treba navesti, da je v členu 2(d) te direktive pojem „poslovna praksa“ zelo široko opredeljen kot „vsako dejanje, opustitev, ravnanje, razlaga [predstavitev] ali tržne komunikacije, vključno z oglaševanjem in trženjem, s strani trgovca, neposredno povezano s promocijo, prodajo ali dobavo izdelka potrošnikom“ (sodbi z dne 9. novembra 2010, Mediaprint Zeitungs- und Zeitschriftenverlag, C‑540/08, EU:C:2010:660, točka 17, in z dne 4. maja 2017, Vanderborght, C‑339/15, EU:C:2017:335, točka 23).
            
         
               18
            
            
               Poleg tega se izraz „izdelek“ v skladu s členom 2(c) navedene direktive nanaša na vsako blago ali storitev.
            
         
               19
            
            
               Iz navedenega izhaja, da oglaševanje kirurških estetskih posegov, kot je to v postopku v glavni stvari, ne glede na to, ali gre za razdeljevanje brošur ali spletno oglaševanje, pomeni poslovno prakso v smislu Direktive 2005/29.
            
         
               20
            
            
               Vendar ta direktiva v skladu s svojim členom 3(3) ne posega v pravila prava Unije ali nacionalna pravila o vidikih zdravja in varnosti izdelkov.
            
         
               21
            
            
               Poleg tega je treba poudariti, da v skladu s členom 3(8) navedene direktive ta ne posega v deontološke kodekse ravnanja ali druga posebna pravila o zakonsko urejenih poklicih, katerih namen je vzdrževati visoko raven poštenosti oseb, ki opravljajo te poklice, in ki jih države članice v skladu z zakonodajo Unije lahko predpišejo tem osebam.
            
         
               22
            
            
               Iz teh določb tako izhaja, da Direktiva 2005/29 ne posega v nacionalna pravila o vidikih zdravja in varnosti izdelkov ali v posebne določbe o zakonsko urejenih poklicih (sodba z dne 4. maja 2017, Vanderborght, C‑339/15, EU:C:2017:335, točka 28).
            
         
               23
            
            
               Iz predložitvene odločbe pa je razvidno, da nacionalna zakonodaja iz postopka v glavni stvari, to je člen 20/1 zakona z dne 23. maja 2013, varuje javno zdravje oziroma dostojanstvo in integriteto poklicev plastičnega kirurga in zdravnika estetske medicine, zaradi česar zanjo velja člen 3(3) in (8) Direktive 2005/29 (glej po analogiji sodbo z dne 4. maja 2017, Vanderborght, C‑339/15, EU:C:2017:335, točka 29).
            
         
               24
            
            
               Na podlagi zgornjih preudarkov je treba na postavljeno vprašanje odgovoriti, da je treba Direktivo 2005/29 razlagati tako, da ne nasprotuje nacionalni zakonodaji, kot je ta iz postopka v glavni stvari, ki javno zdravje ter dostojanstvo in integriteto poklicev plastičnega kirurga in zdravnika estetske medicine varuje tako, da fizičnim ali pravnim osebam prepoveduje oglaševanje nekirurških ali kirurških estetskih posegov.
            
         Stroški
      
               25
            
            
               Ker je ta postopek za stranke v postopku v glavni stvari ena od stopenj v postopkih pred predložitvenim sodiščem, to odloči o stroških.
            
          
            
               Iz teh razlogov je Sodišče (tretji senat) sklenilo:
            
          
               
                  
                     Direktivo Evropskega parlamenta in Sveta 2005/29/ES z dne 11. maja 2005 o nepoštenih poslovnih praksah podjetij v razmerju do potrošnikov na notranjem trgu ter o spremembi Direktive Sveta 84/450/EGS, direktiv Evropskega parlamenta in Sveta 97/7/ES, 98/27/ES in 2002/65/ES ter Uredbe (ES) št. 2006/2004 Evropskega parlamenta in Sveta (Direktiva o nepoštenih poslovnih praksah) je treba razlagati tako, da ne nasprotuje nacionalni zakonodaji, kot je ta iz postopka v glavni stvari, ki javno zdravje ter dostojanstvo in integriteto poklicev plastičnega kirurga in zdravnika estetske medicine varuje tako, da fizičnim ali pravnim osebam prepoveduje oglaševanje nekirurških ali kirurških estetskih posegov.
                  
               
             
               
                  
                     Podpisi
                  
               
            (
            *1
         )	Jezik postopka: nizozemščina.